
Læs på lektien! 

Af Kim Møller Hansen 


Bøger om ufo-myten udkommer i en lind strøm. Langt det meste burde aldrig være blevet udgivet, 
men heldigvis skiller nogle få bøger sig positivt ud. „UFO Investigations Manual. UFO 
investigations from 1982 to the present day" er en af dem, og den er ganske enkelt fremragende! 

I SUFOI modtager vi i perioder mange e-mails, hvoraf nogle få, men insisterende, er meget negative. De er ofte 
afsendt fra personer, som har surfet rundt på nettet, læst lidt hist og pist og har set såkaldte „ufo-optagelser" på 
YouTube. Den ukritiske tur i cyberspace har tilsyneladende bekræftet novicerne i deres tro og forudindtagne 
forestillinger om, hvad ufo-myten går ud på. Deres henvendelser til SUFOI indeholder den ene bredside efter den anden 
i et sprog, som man ellers kun møder i blogindlæg på frokostaviserne. De kalder holdningerne på ufo.dk for 
snæversynede og for kritiske, og at vi må være betalt af CIA eller andre for at „debunke" ufoerne og for ikke at ville 
genfortælle nettets mange „spændende" ufo-historier. Intet er dog mere forkert. Vi har bare meget svært ved med 
oprejst pande og god samvittighed helt ukritisk at videregive nettets mange udokumenterede ufo-historier. Vi er 
ganske enkelt erfaringsramte i SUFOI, og vi mener, at der er væsentlig forskel på viden og uvidenhed - og at det er 
direkte dumt at handle mod bedre vidende. Noget er rigtigt, og andet er simpelthen forkert. Heller ikke når det drejer 
sig om ufo-myten har nogen frikort til at mene og synes hvad som helst og samtidig tro og hævde, at det så er 
sandheden! 


50 år med ufoer 

- erfannge/ fra hawtreds åre rappoftarbeide 


i THE_J 

UFO 

HANDBOOK 

Når en forening siden 1957 har beskæftiget sig med det samme emne, kan 
det næsten ikke undgås, at medlemmerne bliver bare en lille smule klogere 
på emnet - også mere vidende, end den person, som lige er blevet 
interesseret i emnet og har surfet lidt i cyberspace. Jeg skal ikke lægge 
skjul på, at det kan være svært - for ikke at sige umuligt - at give et positivt 
og imødekommende svar på en hadefuld mail skrevet af en person, som 
virker uden for pædagogisk rækkevidde. Man kunne få lyst til at svare: Luk 
røven - og læs ordentligt på lektien, før du skråsikkert belærer andre og 
smider om dig med beskyldninger! 

Men hvad skal man så læse, hvis man er oprigtig nysgerrig, seriøst 
interesseret i ufo-myten og gerne vil have en grundlæggende og 
saglig viden? Der er faktisk en del muligheder - alle i bogform. Her 
skal nævnes de tre bedste set fra min lænestol. 

På dansk kommer man ikke uden om Toke Haunstrups 50 år med 
ufoer - erfaringer med halvtreds års rapportarbejde. Bogen blev 
udgivet af SUFOI i 2007 og er for længst udsolgt. Bogen kan lånes på 
mange folkebiblioteker og downloades som pdf gratis her fra ufo.dk . 

I USA udkom i 1979 The Ufo Handbook: A Guide to Investigating, 
Evaiuating, and Reporting Ufo Sightings skrevet af astronomen Allen 
Hendry. Han var i 1970'erne fuldtidsansat i 15 måneder hos den private 
organisation Center for UFO Studies (CUFOS) til at indsamle og efterforske 
ufo-oplevelser i USA. Det blev til over 1.000 rapporter, som danner 
grundlaget for de værdifulde fakta og konklusioner i denne klassiker. Brugte 
eksemplarer er set til rimelige priser i flere netbutikker. 

I november 2013 udgav englænderen Nigel Watson bogen UFO 
Investigations Manual. UFO investigations from 1982 to the present 
day, som på 163 velillustrerede sider kommer rigtig godt rundt om 
ufo-myten og får behandlet alle tænkelige aspekter. 

Det er en nøgtern og godt skrevet bog, som fortæller ufo-mytens 
historie fra 1892 til i dag, samtidig med at læserne præsenteres for 
resultaterne af de mange forskellige analyser af ufo-myten, teorier, 
spekulationer og „beviser". 

Hvis man er nybegynder udi ufologien, hurtigt vil have et overblik, vil 
vide hvad der faktisk vides om ufo-myten i dag og kun vil læse én 
bog, så er UFO Investigations Manual det helt rigtige valg. 

De fleste ufo-bøger udgives i USA og anskuer verden gennem meget 
amerikanske briller, hvor rumskibs-hypotesen er fremherskende, dvs. en 
slags søm-og-skruer-ufologi, hvor vidneudsagn betragtes som absolutte 
sandheder, og verden er sort-hvid. I Europa derimod har det i en årrække 
været en udbredt opfattelse, at ufo-myten skal forstås ud fra psykologiske, 
sociale og kulturelle synsvinkler, dvs. at mange forskellige faktorer kan 
udløse en ufo-oplevelse og er med til at skabe ufo-myten. Denne psyko- 
sociale retning (som mange amerikanske ufologer foragter) repræsenterer 
Nigel Watson på bedste vis. 

Hvert kapitel i UFO Investigations Manual afsluttes med en 
emneopdelt litteraturliste (bøger og links), der gør det både nemt og 
interessant selv at søge viden om alle aspekter af ufo-myten. 

Nigel Watson: „UFO Investigations 

Manual. UFO investigations from 1982 to 
the present day", 163 sider, indbundet og 
rigt illustreret. Havnes Publishinq 2013. 













Nigel Watson fotograferet i november 2013, da han 
udgav „UFO Investigations Manual. UFO investigations from 
1982 to the present day". Nigel Watson har også skrevet 
den anbefalelsesværdige „The Alien Deception. An 
Exploration of the Alien Abduction Phenomenon", som 
udkom i 2009. 

(Billedkilde: Plymouth Herald) 


Nyt fra SUFOI's Fotoafdeling 

Af Ole Hermingsen 

8370 Hadsten 14. oktober 2013 

En 50-årig mand fra Hadsten har sendt SUFOI's Fotoafdeling en række fotos taget fra en bil og med bl.a. følgende 
oplysninger: 

Foto taget fra holdende bil og er oprindelig foto af en flok gæs som spærrede vejen , men ved gennemsyn af fotos ses 
tydeligt 1, måske 2 objekter. Foto taget gennem forrude med enkelte regndråber, men objektet skelnes tydeligt fra 
disse. 



Fra fotografen er modtaget 4 fotos taget fra holdende bil af gæs på vejen. Billederne er taget 
med korte intervaller. 


På det første foto ses ingen mørke aftegninger på himlen over træerne, som herover på foto 
nr. 2 (tv.) og nr. 4 (th.). Det ses endvidere at aftegningen på foto nr. 4 befinder sig længere til 
venstre i billedet i forhold til placeringen på foto nr. 2. 




Herover ses udsnitsforstørrelser af foto nr. 2. 


Fotoafdelingens bemærkninger og konklusion 

Fotografen gør i sin henvendelse opmærksom på, at der intet er observeret under fotograferingen, men at de mørke 
aftegninger først er opdaget senere ved en gennemgang af billederne. 

Fotografen bemærker iøvrigt: 

Foto taget gennem forrude med enkelte regndråber > men objektet skelnes 
tydeligt fra disse. 

Det ses, hvorledes en meget stor vanddråbe fra øverste venstre hjørne har ramt 
bilens forrude og er løbet ned og forneden danner et omvendt spejlbillede (med 
linse-/liipeffekt) af himmel og bevoksning Derfor den lyse plet i bevoksningen 
j over den gule busk. Samme vanddråbe ses på samtlige optagelser. 

Det er Fotoafdelingens opfattelse, at den mørke aftegning, der ses på 3 af de 
modtagne 4 billeder, skyldes en vanddråbe, der afspejler bevoksningen 
nedenunder. Når aftegningen ikke adskiller sig fra - og har samme udseende - 
som den tydelige vanddråbe i øverste venstre hjørne af billederne, skyldes det, 
at vanddråben har den meget lyse himmel som baggrund. 

Aftegningen ses at skifte position (og størrelse) fra foto nr. 2 til foto nr. 4. Dette skyldes, at fotografen har bevæget 
kameraet en lille smule bagud og th. på foto nr. 4, hvilket kan ses ved en sammenligning mellem de to fotos (se bilens 
luftindtag i højre side forneden). 

Fra fotoarkivet: 









Fotos: Ole Henningsen 


Dette foto er taget ud gennem forruden på en 
dansk bus under kørsel nord for Prag, og midt i 
billedet ses en mørk, hvælvet aftegning med en 
(sammenhængende) markant blålig hvælvet 
aftegning nedenunder. 

Denne aftegning skyldes med 100% 
sikkerhed en vanddråbe på ruden, da 
effekten direkte blev observeret og derfor 
fotograferet. På udsnitsforstørrelsen tv. ses 
tydeligt linse-/liipeffekten (med en 
gengivelse af horisonten øverst). 

I UFO-Mail nr. 114 ses endnu en fotosag 
med samme årsag. 

http://www.sufoi.dk/ufo-mails/um- 

2010/uml0-114.php 


Sydney, Australien 19. juli 2007 



En nylig henvendelse drejer sig om fotos taget i Australien tilbage i 2007, hvor man undrer sig over nogle lysende ens 
aftegninger på himlen, taget næsten samtidig af to forskellige fotografer/kameraer, uden at noget usædvanligt er 
bemærket på himlen. 

På efterfølgende billeder taget i samme retning, er der intet specielt at se på billederne: 

Følgende observation er sket , 19. juli 2007 - i Sydney - Australien på en ferie. 

Billederne er taget af 2 forskellige kameraer > Canon og HP. 

Og vi har først efterfølgende set objekterne. Der er efterfølgende blevet taget billeder i samme retning , hvor der ikke er 
objekter. 

Er det relevant for jer? 

















Herover ses de to modtagne fotos taget med to forskellige kameraer indenfor kort tid. 
På begge optagelser ses øverst en eller flere lyse aftegninger med havet eller himlen som blå 
baggrund. 


Af billedet nederst tv. ses, at optagelsen må have fundet sted fra et udsigtstårn. 
Fotoafdelingens gennemgang af Google-billedmateriale fra Sydney viser, at der er tale om 
Sydney Tower. 











Screenprint fra en YouTube-video optaget fra Sydney Tower med eksempel på loftsbelysning - 
her markeret med gul pil. 

Illustration: SUFOI's Fotoafdeling 


SUFOI's konklusion 

Udseendet af aftegningerne på begge fotos leder straks tanken hen på spejlinger af lamper i udsigtsruderne i Sydney 
Tower forårsaget af loftsbelysningen på udsigtsetagen, hvorfra billederne er taget. 

En møjsommelig gennemgang af en lang række videooptagelser fra Sydney Tower på nettet via YouTube viser bl.a. 
ovenstående eksempel på loftsbelysning - her markeret med gul pil. SUFOI's Fotoafdeling er ikke i tvivl om, at denne 
type af belysning har spejlet sig i vinduespartierne og er - uden at være bemærket af fotograferne - årsag til de 
lysende aftegninger på billederne. 

Fra fotografen blev der efterfølgende rekvireret andre fotos fra besøget i tårnet. På visse af disse fotos ses andre typer 
af vinduesspejlinger. 

Efter modtagelsen af den af SUFOI's Fotoafdeling udarbejdede tekniske rapport om sagen skiver fotografen: 

Tak for jeres svar og rapporten , som jeg har læst med stor interesse. 

Jeg blev opfordret af en kollega til at sende jer billederne, da vi begge synes det muligvis var interessant for jer. 

Jeg vil fremadrettet følge jeres hjemmeside. 

Ældre videooptagelse fra Blåvand driller 

SUFOI's Fotoafdeling har modtaget en superkort videosekvens, optaget ved Blåvand, formentlig omkring år 2000 og 



En mor står på stranden med sin lille søn på ca. 3-4 år og filmer en kort sekvens ud over havet. 
Pludselig ses noget lys, der lynhurtigt farer fra venstre side af billedet og forsvinder i venstre side. 
Samtidig kan man høre drengen udbryde: „Hvad fa'en var det?", men moderen har intet bemærket. Andre 

















informationer findes stort set ikke. 

Sagen har naget i familien siden, og vi måtte i Fotoafdelingen kort efter modtagelsen tilbage i 2010 henlægge sagen, 
da vi ikke efterfølgende modtog den gamle originale videofilm til undersøgelse. 

Vi har nu i 2014 modtaget den originale videosekvens, som er kopieret til andre medier. 

Lysfænomenet passerer kameraets billedrude i løbet af 1/5 sek. (Er med på 5 billedruder i en optagelse taget med 25 
billeder/sek.). 

Hele den modtagne sekvens samt enkeltbillederne fra videoen er gennemgået og billedbehandlet i forsøg på at finde en 
forklaring på, hvad der er kommet med på videoen, og som drengen åbenbart blev opmærksom på. 

Overvejelserne har naturligvis gået på fly, fugle, insekter, fyrtårnslys, reflekser, selvlysende frisbee, flyvende gløder fra 
cigaret eller bål samt meteor. Nogle af disse forklaringer kan man umiddelbart se helt bort fra, og ingen af de 
resterende ser tilsyneladende ud til at være den helt relevante. 

Vi finder i Fotoafdelingen bestemt klippet interessant. Drengens spontane kommentar på videoen tyder på at han 
observerer lyset og bliver ægte forbavset, og specielt fænomenets lysstyrke og flugt er usædvanlig, selv om 
perspektivet evt. kan snyde sanserne - også i den efterfølgende bedømmelse af klippet - set på en skærm. 

Den nu unge mand har sendt os klippet og lagt div. udgaver af videosekvensen ud på YouTube, hvor læserne nu har 

mulighed for at studere disse nærmere: 

http://www.youtube.com/watch?v=qqmNJWb4IWI 

http://www.voutube.com/watch?v=u5vRHT9mraI 

http://www.voutube.com/watch?v=DO Jw44TiJU 

http://www.youtube.com/watch?v=DXHCtJsW9oM . 

Seriøse kommentarer om mulige forklaringer eller gode ideer til yderligere undersøgelser er særdeles velkomne, enten 
via www.ufo.dk eller direkte på mail til SUFOI's Fotoafdeling ved Ole Henninqsen . 


Løst og facts 

Af Ole Henningsen 

Efterlysning 

- observation og foto fra 1950'erne? 

UFO-Mails redaktion er blevet spurgt om muligt kendskab til en observation fra 1950'erne, som en far og hans dengang 
8 - 12-årige søn gjorde sammen med andre: 

Jeg ville høre, om I har hørt om andre, der har rapporteret at have set en UFO sætte af fra jorden ved Vejby/Strand 
omkring år 1955? 

Dengang var der kun marker bag vandværket ved Strandvejen i Vejby i Nordvestsjælland. Det var lidt overskyet, men 
ellers klart vejr. 

Det har været en konfirmationssøndag, for en konfirmand hoppede op på et sommerhustag, og fotograferede det med 
sit nye kamera, så der findes måske fotos af det? 

Kunne være sjovt at gense. 

Det stod stille på marken i 5-10 min, lettede langsomt lodret op, og accelererede voldsomt østover. 

Jeg var stor dreng dengang, men endnu ikke konfirmeret, kan jeg huske, så jeg kan have været fra 8 til 12 år vil jeg 
tro. Jeg kan desværre ikke komme det ret meget nærmere tidsmæssigt. 

Tallerkenen var grå, og lignede præcis en fra en science fiction film. Svært at bedømme størrelsen, da jeg er lidt 

usikker på afstanden til den. Jeg kunne ikke se detaljer som evt. vinduer ol. 

Jeg har altid interesseret mig for „denne sag", har bare ikke „reklameret" ret meget for den. 

Folk tror som regel man er fuld af løgn, og kun vil gøre sig interessant. Derfor har jeg holdt lav profil. Men nu er der 
efterhånden gået så mange år, at de konfirmander, der også overværede det dengang, er ved at falde fra. 

Jeg tænker, det ville være fantastisk, om der forefindes billeder derfra. Ved som sagt, der blev taget nogen. 

Lige efter at have overværet det, tænkte jeg, det er nok noget vi meget snart får en forklaring på. Men det er som 
bekendt aldrig sket. 

Som den ældste af de aktive medarbejdere i SUFOI må jeg (OH) desværre tilføje, at jeg ikke erindrer noget om en 
oplevelse, som den læseren beskriver, ligesom der heller ikke findes et sådant foto i SUFOI's Fotoafdelings arkiv. 

I anden anledning er jeg p.t. i gang med gennemgang af bl.a. ældre avisudklip med ufo-omtaler, men er endnu ikke 
stødt på noget, der blot tilnærmelsesvis minder om en sådan oplevelse, der altså fandt sted i Vejby i Nordvestsjælland 

- efter tidsangivelsen at dømme indenfor årene 1955 - 59. 

Skulle der „ringe en klokke" hos en af UFO-Mails læsere, hører vi i redaktionen meget gerne herom. Det ville være ret 

så spændende, hvis en af datidens konfirmander stod frem et med foto - og det uanset kvaliteten i øvrigt. 

Mystiske cirkelformationer ud for Møns Klint er endelig opklaret 

Er det bombekratere fra 2. Verdenskrig? Er det landingsmærker for rumvæsener? Siden det første billede af de 
mystiske havcirkler ud for Møns Klint blev taget i 2008, har det myldret med mere eller mindre fantasifulde 
forklaringer. 

Nu kommer forskere fra Københavns Universitet og Syddansk Universitet med en videnskabelig forklaring. 

De sære cirkler i havet kan være op til 15 meter i diameter. Inde i cirklerne er der meget lidt eller intet ålegræs. 

Vi har undersøgt det mudder, der samles inde i en ålegræscirkel og kan se, at det indeholder et stof, der er giftigt for 
ålegræsset. Dette mudder findes kun inde i cirklen, så det er altså kun her, at planterne bliver angrebet af gift, 
forklarer Marianne Flolmer og Jens Borum i en pressemeddelelse. 

Giften er sulfid. Det er et stof, der hober sig op i havbunden ud for Møns Klint, fordi klinten er meget kalkrig og fattig 
på jern. 

De fleste steder bliver mudderet skyllet væk fra den golde havbund, men ligesom træer kan holde på jord på en udsat 
bjergskråning, kan ålegræsplanterne holde på mudderet. Og derfor bliver der samlet store koncentrationer af 
sulfidholdigt mudder blandt ålegræsplanterne, forklarer forskerne. 

Jens Borum og Marianne Holmer forklarer videre: 









Ålegræspopulationer vokser vegetativt med udløbere, som breder sig radiært ud til alle sider > og derfor danner hver 
plante en cirkelformet bevoksning. Det er altså vækstformen, der giver cirkelformen. Når den formodede forgiftning 
begynder at virke, starter den i den ældste og dermed inderste del af populationen, fordi der sker en øget frigivelse af 
det giftige sulfid og optagelse i planterne på grund af akkumulering af mudder. 

Slutresultatet er altså cirkelformen, hvor kun randen af cirklen overlever - ligesom hekseringe i en græsplæne. 

Cirklerne blev i 2011 omtalt i UFO-Mail: 

http://www.sufoi.dk/ufo-mails/um-2011/umll-131.php . 

Læs mere om „havcirklerne": 

http://www.sdu.dk/Om SDU/Fakulteterne/Naturvidenskab/Nvheder/2014 01 30 fairvrinas 

http://www.dr.dk/Nvheder/Indland/2011/08/23/151930.htm 

http://iyllands-posten.dk/indland/ECE6447966/mvstiske-cirkler-er-endeliq-opklaret/. 



Cirkler på havbunden ud for Møns nordøstkyst. 

Illustration: Google Earth 


Jorden og Månen fotograferet fra Mars 



Mars-robotten Curiosity landede pa Mars i august 2012 og har siden med stor succes som 
et rullende laboratorium arbejdet på overfladen af vor naboplanet. 

Curiosity har nu taget sit første billede afJorden set fra Mars. 

Billedet blev taget d. 31. januar, mens Curiosity så på solnedgangen på Mars, og det viser 
ikke kun Jorden, men også Månen som en meget lille plet ved siden af. 

Astrofysiker Tina Ibsen, Tycho Brahe Planetarium: 

http://www.planetariet.dk/artikel/vou-are-here . 

Læs mere: http://www.ipl.nasa.qov/spaceimaqes/details.php?id = PIA17936 









Foredrag med nyt fra Mars 



Den svævende Globe på Visual Climate Center i Holeby på Lolland danner rammen for et 
aktuelt foredrag om udforskningen af planeten Mars. Th. ses Mars-robotten Curiosity på 
planetens overflade. 

Torsdag den 6. marts er der en sjælden mulighed for på Lolland-Falster at høre nyt fra Mars. 

Lollands Astronomiske Forening indbyder til et arrangement på Visual Climate Center, hvor planetfysiker Morten Bo 
Madsen vil fortælle om de seneste undersøgelser af vor naboplanet. 

Morten Bo Madsen er leder af Mars-gruppen på Niels Bohr Institutet ved Københavns Universitet og blandt de cirka 450 
forskere verden over, der er tilknyttet NASA's store Curiosity-projekt. 

Han er medforfatter på to af de fem Mars-artikler, der for kort tid siden er publiceret i tidsskriftet Science. 

Rumrobotten Curiosity landede på Mars i august 2012 og har siden da kørt rundt og undersøgt overfladen på Mars. 
Curiosity er faktisk et komplet kemi-laboratorium, hvor der bruges mange forskellige metoder til at analysere klipper, 
sand og støv. Ved hjælp af instrumenterne har forskerne identificeret en række mineraler, som ikke tidligere har været 
observeret på Mars. 

Ved opvarmning af støv fra Mars-overfladen har det vist sig at frigive en hel del vanddamp selv ved lavere 
temperaturer. 

Blandt de store opdagelser er altså, at Curiosity har målt, at der er masser af vand på Mars, og tidligere i planetens 
historie har der været langt mere. Mars har engang haft søer, vandløb og måske endda store oceaner. 

Meget af vandet på overfladen er forsvundet op i atmosfæren og derefter ud i rummet, men noget er altså fanget som 
is ved polerne og i klipper, støv og sand på overfladen. 

Om der så også har været liv på planeten, det er stadig et åbent spørgsmål. Jagten på nuværende eller tidligere liv på 
Mars fortsætter i de kommende år. 

Arrangementet indledes kl. 19.30 med en kort gennemgang af vor naboplanet præsenteret på den store svævende 
Globe på Visual Climate Center, Fabriksvej 2 i Holeby. 

Senere på aftenen beretter planetfysiker Morten Bo Madsen om seneste nyt fra Mars. 

Alle er velkomne til arrangementet, der koster 80 kr. incl. kaffe i pausen. Unge under uddannelse har gratis adgang. 

www.lolland-astronomi.dk 


AMATØRASTRONOMISK SELSKAB FYN 


Astronomiske begivenheder i 2014 

En meget fin, illustreret oversigt over vigtige astronomiske begivenheder i løbet af 2014 finder man på 

Amatørastronomisk Selskab Fyn's hjemmeside udarbejdet af foreningens formand Karsten Bomholt, Odense. 

Her er aktuelt for året om 

Stjernehimlen 

Solen og Månen 

Planeterne 

Asteroider 

Meteorer 

Kometer 

http://asf.skvsite.dk/?side=299184#Kometer 








Vores flotte jord og universet 

- se billeder fra NASAs arkiver 



Øverst et nutidigt foto af Mælkevejen, som den kan tage sig ud på himlen. 

På nederste billede en illustration af, hvordan forskerne mener, at Mælkevejen så ud for 11 milliarder år siden, dengang 
vores galakse var helt „ung" i galaktisk målestok. 

Billedet er lavet på baggrund af rumteleskopet Hubbles billeder af fjerne galakser, der har nogenlunde samme alder, 
som Mælkevejen havde dengang, hvor mange af de stjerner, der i dag udgør mælkevejen, stadig var ved at blive født. 
De kraftige lilla-lyserøde pletter er stjernetåger, hvor stjernedannelsen er i højeste gear. 

Sammenligner man med nutidens mælkevej, er det tydeligt at se, hvordan selve „vejen" er blevet bredere med årene, 
efterhånden som galaksen er blevet fyldt op af stjerner. 

Klik videre og se flere flotte billeder af vores fantastiske univers og jord: 

http://www.bt.dk/udland/vores-flotte-iord-oq-univers-se-billederne-fra-nasas-arkiver . 












På tomandshånd med astrofysiker Michael Linden-Vørnle 

Der kom en spændende radioudsendelse ud af det for 
lytterne, da DR besøgte astrofysikeren Michael Linden- 
Vørnle på hans arbejdsplads DTU. 

Hør om hans ungdommelige fascination af flyvende 
tallerkener, science fiction samt hans vej mod 
astronomien. 

Som DR anfører i forbindelse med radioudsendelsen: 
Michael Linden-Vørnle er en mand med udlængsel. Men 
ikke i eksistentiel forstand. I stedet har han brugt livet 
på at rette teleskopet væk fra sig selv og ud i rummet. 
Endnu har han dog til gode selv at komme derud, men 
han afviser ikke muligheden for at det vil ske en dag. 
Ventetiden bruger han på at formidle universets 
kompleksitet og forklare de fænomener, der for de 
fleste af os kan fremstå ubegribelige - f.eks. om der er 
liv andre steder end på jorden? 

Hvad Michael Linden-Vørnle har af tanker om det, kan 
du høre i denne udgave af På tomandshånd, hvor 
Thomas Holmby Hansen har været på DTU og tale med astrofysikeren. Tilrettelagt af Thomas Holmby Hansen og Karen 
Secher. 

Hør udsendelsen sendt 22. januar 2014: 

På tomandshånd med astrofvsiker Michael Linden-Vørnle . 


Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 



Astrofysiker Michael Linden-Vørnle på sit kontor på DTU 
Space. 

Foto: DR 


Bliv medlem af SUFOI's Støttekreds 

i 2015 


- og vælg en bog 

Foreningen Skandinavisk UFO Information drives af frivillig og ulønnet arbejdskraft. Vores primære opgave er at give 
offentligheden seriøs information om ufomyten gennem ufo.dk og sekundært at registrere observationer af usædvanlige 
himmelfænomener. Du kan læse om SUFOI's formål og vision her . 

Du kan med et økonomisk bidrag på kr. 250 - og naturligvis gerne mere - gøre det muligt for os fortsat at drive ufo.dk 
og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af støttekredsen. 

Betaling kan foretages på girokonto 9 11 77 25 eller via netbank til konto 3113-9117725. Brug venligst kortkode 01 og 
anfør navn, adresse og bestillingsnummeret (fx B-075) på den ønskede, gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet gælder for et år. 


UFO-Mail udgives af Skandinavisk UFO Information. 

© SUFOI 2014. Nyhedsmedierne kan, i henhold til ophavsretsloven og med tydelig kildeangivelse, bringe citater fra 
signerede artikler. Artikler må kun bringes i deres hele udstrækning efter skriftlig aftale med Skandinavisk UFO 
Information - SUFOI . Print og fotokopier af indhold fra UFO-Mail er belagt med Copydan-vederlag. 











